লন্ডনে জঙ্গি হানার জেরে সাময়িকভাবে শঙ্কিত হতে হয়েছিল ভারত, পাকিস্তানের ক্রিকেট ভক্তদের। যদি নিরাপত্তার কারণে বার্মিংহ্যামে ম্যাচ ভেস্তে যায়। তবে নিরাপত্তা আধিকারিকরা জানিয়ে দিয়েছেন, লন্ডনে জঙ্গি হানার জের ভারত-পাক ম্যাচে পড়বে না। 
তবে আবহাওয়া বাধ সাধতে পারে, এমনটাই জানাচ্ছে সেখানকার আবহাওয়া দফতর।
দুই দেশেই ক্রিকেটের এই মহারণ ঘিরে উত্তেজনা তুঙ্গে। সোশ্যাল মিডিয়াতেও ম্যাচের অনেক আগে থেকেই সেই ক্রিকেটীয় উত্তাপের ঢেউ ছড়িয়ে পড়েছে। এমনই পরিস্থিতিতে স্থানীয় আবহাওয়া দফতর জানিয়ে দিয়েছে, রবিবার আকাশ আংশিক মেঘলা থাকবে। বৃষ্টিপাতের সম্ভবনা রয়েছে। সর্বোচ্চ তাপমাত্রা থাকবে ১৭ ডিগ্রি সেলসিয়াস, সর্বনিম্ন ৯ ডিগ্রির আশপাশে থাকবে।

বার্মিংহ্যামের আবহাওয়ার পূর্বাভাস। ছবি সৌজন্যে গুগল 
২০১৩ সালের পর আইসিসি ইভেন্টে কেবলমাত্র একবার দুই প্রতিবেশী দেশ মুখোমুখি হয়েছিল। সেখানেও আইসিসি ইভেন্টের ট্র্যাডিশন বজায় রেখে পাকিস্তানকে হারতে হয়েছিল। এরপর দ্বিপাক্ষিক সিরিজ খেলার কথা থাকলেও, বিসিসিআই খেলতে রাজি হয়নি।
এমন পরিস্থিতিতে দীর্ঘ দিনের সেই ক্রিকেটীয় দ্বৈরথের উত্তেজনা বৃষ্টিতেই ভেস্তে যাতে না যায়, সেদিকেই তাকিয়ে দুই দেশের ক্রিকেট প্রেমীরা। দু’দিন আগেই ‘ট্রান্স তাসমানিয়ান ডার্বি’ অস্ট্রেলিয়া-নিউজিল্যান্ড লড়াই থমকে গিয়েছিল বৃষ্টির কারণে। সেই ঘটনার যেন পুনরাবৃত্তি না হয়, সেটাই প্রার্থনা ক্রিকেট ভক্তদের।